2 Dikoronika 1 | Beibele Inthaneteng | Phetolelo ya Lefase le Lefsa
2 Dikoronika 1:1-17
1 Solomone morwa wa Dafida a tia bogošing bja gagwe,+ gomme Jehofa Modimo wa gagwe o be a na le yena,+ a mo dira gore e be yo mogolo kudu.+ 2 Solomone a bolela le Isiraele ka moka, balaodi ba ba dikete+ le ba ba makgolo,+ baahlodi+ le dikgošana tšohle tša Isiraele+ ka moka, tšona dihlogo tša mašika a botatago tšona.+ 3 Ke moka Solomone le phuthego ka moka yeo e bego e na le yena ba ya lefelong le le phagamego kua Gibeoni;+ gobane e be e le moo go bego go na le tente ya kopano+ ya Modimo wa therešo, yeo Moshe mohlanka+ wa Jehofa a bego a e dirile lešokeng. 4 Eupša Dafida o be a tšere areka+ ya Modimo wa therešo kua Kiriathe-jearima+ a e tliša lefelong leo yena a bego a le lokišeditše yona,+ gobane o be a e hlometše tente Jerusalema.+ 5 Aletare ya koporo+ yeo Betsalele+ morwa wa Uri morwa wa Huru+ a bego a e dirile, e be e beilwe pele ga taberenakele ya Jehofa; Solomone le phuthego ba be ba fela ba eya go yona go yo botšiša Modimo. 6 Bjale Solomone a neela dibego gona moo pele ga Jehofa aletareng ya koporo yeo e bego e le tenteng ya kopano, gomme go yona a neela dibego tša go fišwa tše sekete (1 000).+ 7 Bošegong bjoo Modimo a iponagatša go Solomone gomme a bolela le yena a re: “Kgopela! O nyaka ke go nea eng?”+ 8 Ge Modimo a re’alo Solomone a re go yena: “Ke wena Yo o bontšhitšego Dafida tate+ botho bjo bogolo gomme wa mpea gore ke be kgoši yeo e mo hlatlamago.+ 9 Bjale hle Jehofa Modimo, dira gore kholofetšo yeo o e dirilego go Dafida tate e phethagale,+ ka gobane ke wena o mpeilego gore ke be kgoši+ ya setšhaba seo se etšago lerole la lefase ka bontši.+ 10 Nnee bohlale le tsebo+ gore ke kgone go tšwa le go tsena+ pele ga setšhaba se, gobane ke mang a ka ahlolago setšhaba se sa gago se segolo?”+ 11 Ke moka Modimo a re go Solomone: “Ka ge seo se ratwa ke pelo+ ya gago gomme o se wa kgopela letlotlo, mahumo le kgodišo goba wa kgopela moya wa bao ba go hloilego, le ge e le matšatši a mantši, eupša o ikgopeletše+ bohlale le tsebo gore o kgone go ahlola setšhaba se sa ka seo ke go beilego kgoši ya sona,+ 12 gona o newa bohlale le tsebo;+ le gona letlotlo, mahumo le kgodišo ke tla go nea tšona go feta tšeo dikgoši tša pele ga gago di bilego le tšona,+ le tšeo go ka se bego le kgoši ya ka morago ga gago yeo e tlago go ba le tšona.”+ 13 Ka gona Solomone a tla Jerusalema a etšwa lefelong le le phagamego leo le lego kua Gibeoni,+ pele ga tente ya kopano,+ ke moka a buša Isiraele.+ 14 Solomone a kgoboketša dikoloi le dipere tša ntwa moo a ilego a ba le dikoloi tše sekete-makgolonne (1 400) le dipere tša ntwa tše dikete tše lesomepedi (12 000),+ ke moka a di bea metseng ya dikoloi+ le kgauswi le kgoši kua Jerusalema. 15 Kgoši ya ba le silifera le gauta Jerusalema moo di ilego tša etša maswika+ ka bontši; ya dira gore kota ya motsedara e be e ntši kudu go etša dihlare tša mesikamore+ tšeo di lego kua Shefela.+ 16 Dipere tšeo Solomone a bego a na le tšona di be di romelwa di etšwa Egipita,+ gomme sehlopha sa bao ba rekelago kgoši se be se fela se reka mehlape ya dipere.+ 17 Ba be ba tlwaetše go rotoga ba etšwa Egipita le dikoloi tšeo ka e tee e bitšago ditsekana tša silifera tše makgolotshela le dipere tšeo ka e tee e bitšago ditsekana tša silifera tše lekgolo-masomehlano (150) tšeo di bego di rekwa go tšwa moo; go be go le bjalo go dikgoši ka moka tša Bahethe le dikgoši tša Siria.+ Dikgoši di be di romela dilo tšeo ka bona.
2 Dikoronika 1